豆苗
作者：方岳
朝代：宋

paragraphs: 江南之筍天下奇，春風匆匆催上籬。
秦郵之薑肥勝肉，遠莫致之長負腹。
先生一缽同僧居，別有方法供齋蔬。
山房掃地布豆粒，不煩勤荷煙中鋤。
手分瀑泉灑作雨，覆以老瓦如穹廬。
平明發視玉髯磔，一夜怒長堪水菹。
自親火候瀹魚眼，带生芼入晴雲盌。
碧絲高壓涎滑蓴，脆響平欺辛螫蔊。
晚菘早韭各一時，非時不到詩人脾。
何如此雋咄嗟辦，庾郎處貧未爲慣。